[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 27.8.2008

COM(2008) 529 окончателен

СЪОБЩЕНИЕ НА КОМИСИЯТА

Годишен доклад относно прилагането на Регламент (ЕО) № 866/2004 на Съвета от 29 април 2004 г. и положението, произтичащо от прилагането му

СЪОБЩЕНИЕ НА КОМИСИЯТА

Годишен доклад относно прилагането на Регламент (ЕО) № 866/2004 на Съвета от 29 април 2004 г. и положението, произтичащо от прилагането му

Въведение

Регламент (ЕО) № 866/2004 на Съвета от 29 април 2004 г. относно режим съгласно член 2 от Протокол № 10 от Акта за присъединяване[1] (наричан по-нататък Регламент за демаркационната линия, РДЛ) е в сила от 1 май 2004 г. Той определя реда, по който разпоредбите на законодателството на ЕС се прилагат по отношение на движението на лица, стоки и услуги през демаркационната линия между зоните на Република Кипър, в които правителството на Република Кипър не упражнява ефективен контрол, и зоните, в които то упражнява.

Настоящият доклад обхваща периода от 1 май 2007 до 30 април 2008 г.

1. Изменения в Регламента за демаркационната линия

Вследствие предложение, направено от Комисията на 10 април 2008 г., на 16 юни 2008 г. Съветът прие Регламент за изменение на Регламента за демаркационната линия с цел да се улесни допълнително търговията на остров Кипър[2].

Изменящият регламент, чието отражение ще бъде разгледано в доклада за демаркационната линия следващата година, предвижда общо премахване на митата върху селскостопанските продукти с произход от северната част на Кипър, когато тези продукти се търгуват през демаркационната линия. Освен това, общата максимална стойност на стоките в личния багаж на лицата, преминаващи демаркационната линия, бе увеличена от 135 EUR на 260 EUR, като целта е да се насърчи икономическото развитие на кипърската турска общност. Стоки на стойност до тази сума могат понастоящем да бъдат вкарвани през демаркационната линия в контролираните от правителството зони в Република Кипър, без за тях да се плащат мита, акцизи или такси. Това правило не се прилага за цигари и алкохол. Накрая, измененията регламентират по прозрачен начин временното вкарване на стоки (до шест месеца) от северната част на Кипър в контролираните от правителството зони.

2. Мерки за прилагане

На 4 май 2007 г. Комисията прие решение относно отмяна на забраните за движение на определени продукти от животински произход на остров Кипър съгласно Регламент (ЕО) № 866/2004 на Съвета и определяне на условия за движението на въпросните продукти. Това решение на Комисията определя условията за търговия с мед и прясна риба през демаркационната линия[3].

На 29 септември 2007 г. Комисията прие решение относно назначаването на фитосанитарни експерти, които да извършват проверки в зоните на Република Кипър, в които правителството не упражнява ефективен контрол.

На 18 октомври 2007 г. Комисията прие решение относно назначаването на независими експерти, които да извършват проверки и да вземат проби, за да се разреши движението на определени продукти от животински произход през демаркационната линия в Кипър. С това решение на Комисията се назначават независими експерти, които да извършват проверки на риболовни кораби и да вземат проби от мед в северната част на Кипър, за да се позволи търговията с мед и прясна риба през демаркационната линия[4].

3. Преминаване на лица

Съгласно член 2 от Регламента за демаркационната линия Република Кипър „подлага на проверка всички лица, които преминават демаркационната линия, с цел да противодейства на нелегалната имиграция на поданици на трети страни, както и да открива и предотвратява всяка заплаха за обществения ред и политика. Проверяват се също превозните средства и предметите, които са притежание на лицата, преминаващи линията“ , докато член 3 посочва, че „Република Кипър осъществява ефективен надзор по цялото протежение на демаркационната линия, така че да попречи на лицата да избегнат проверките на пропускателните пунктове.“

3.1. Преминаване през официалните пропускателни пунктове

Регламентът осигурява стабилна законова рамка за свободното движение на кипърски граждани, други граждани на ЕС и граждани на трети държави, които преминават демаркационната линия през пропускателните пунктове. Според налични данни 633 163 кипърски гърци (788 823 миналата година) са преминали от контролираните от правителството зони в северната част на Кипър, а 1 162 739 кипърски турци (1 348 215 миналата година) са преминали от северната част на Кипър в контролираните от правителството зони през периода на докладване[5]. При разглеждане на отражението от изменението на Наказателния кодекс на Република Кипър, според което се наказва всяко незаконно използване на собственост (посочено в миналогодишния доклад за демаркационната линия), върху преминаванията на кипърски турци бе установено, че броят на преминаванията отново се е стабилизирал.

На 3 април 2008 г. бе открит шести пропускателен пункт през демаркационната линия, който се намира на улица Ledra / Lokmaci в центъра на стария град на Никозия. До края на месеца над 106 500 души, от които над 41 000 граждани на други държави-членки на ЕС и на трети държави, са използвали този пропускателен пункт.

Броят на служителите на полицията на Република Кипър (наричана по-нататък CYPOL), които работят директно на пропускателните пунктове, бе намален от 61 души през 2006 г. на 54 души през 2007 г., а през 2008 г. бе отново увеличен на 67 души.

Не е получена информация за сериозни инциденти, свързани с всекидневното преминаване на лица през пропускателните пунктове. Вследствие на сключено на 21 март 2008 г. споразумение в един от техническите комитети, създадени от лидерите на двете общности, (Комитет по икономически и търговски въпроси), автомобилите, наети в северната част на Кипър, могат да влизат в контролираните от правителството зони през демаркационната линия.

3.2. Незаконна миграция през демаркационната линия

Броят на гражданите на трети държави, които незаконно преминават демаркационната линия, продължава да предизвиква сериозно безпокойство. Данните, съобщени от властите на Република Кипър, показват, че през периода на докладване общият брой на разкритите (или задържаните) нелегални имигранти се е увеличил повече от два пъти (от 2 919 души на 5 844 души), достигайки най-високото си равнище.

CYPOL докладва, че от тези 5 844 нелегални имигранти 5 710 са влезли в контролираните от правителството зони през демаркационната линия, 128 – през суверенната зона[6] и едва 6 са влезли директно в контролираните от правителството зони. Според данните на CYPOL нелегалните имигранти са предимно от следните страни на произход: Сирия (37 %), Западния бряг (16 %) и Иран (9 %). Голям брой от гражданите на трети държави, които са влезли нелегално, кандидатстват по-късно за убежище (3 470 души от 5 844)[7].

Оценката на пътя за влизане в контролираните от правителството зони е изготвена от CYPOL въз основа на:

- документи – по данни на CYPOL 47 % от нелегалните имигранти, които са влезли в контролираните от правителството зони през демаркационната линия (2 683 души от 5 710), са имали в своите паспорти турски или кипърски турски печат за влизане или излизане (съответно 33 % и 13 %), издадена от Турция виза, която важи също за северната част на Кипър (1 %), или „виза“ или „разрешително за пребиваване“ от „Севернокипърската турска република“ (0,2 %);[8]

- информация, предоставена от самите имигранти, намерени у тях предмети, които ги свързват със северната част на Кипър или Турция, и предположение, основаващо се на страната на произход;

- допълнителен фактор е директната фериботна връзка между градовете Latakia в Сирия и Famagusta в северната част на Кипър. По информация на властите на Република Кипър установено е, че 560 нелегални имигранти (предимно палестинци от Ирак) са използвали тази директна фериботна връзка и по този начин са избегнали транзитно преминаване през Турция. Съобщения в пресата информират също за чести залавяния на малки лодки, превозващи нелегални имигранти.

Според властите на Република Кипър най-уязвимата за нелегална миграция част от демаркационната линия се намира в суверенната зона. Полицията на СЗ, нейните митнически органи и отдел за имиграция, както и британски военни сили, си сътрудничат в борбата с нелегалната миграция. Митническите органи и отделът за имиграция на СЗ наеха 10 нови служители, броят на оперативните екипи, работещи на демаркационната линия, нарасна от 3 на 5, бяха проведени допълнителни обучения по митнически контрол и контрол на обученията, предоставено бе разнообразно техническо оборудване. Властите на СЗ продължават да обменят разузнавателна информация и да поддържат добро сътрудничество с кипърската турска общност. По информация на кипърската турска общност на 4 234 граждани на трети държави е отказано влизане в северната част на Кипър през 2007 г. и на 1 030 през първите четири месеца на 2008 г.; задържаните нелегални имигранти са 244 през 2007 г. и 150 през първите четири месеца на 2008 г.; 1 155 души са депортирани (през Турция) през 2007 г. и 488 през първите четири месеца на 2008 г.

Комисията поддържа конструктивен диалог с компетентните власти на Република Кипър и с администрацията на суверенната зона на работно равнище. Бяха проведени няколко срещи, посветени по-специално на проблема с нелегалната миграция през демаркационната линия, които дадоха възможност да се обсъдят бъдещите мерки. По този повод представителите на Република Кипър предоставиха на Комисията най-новата информация относно мерките, взети по време на периода на докладване. Тези мерки включваха използването на служители от местните полицейски управления и от отдела за чужденците и имиграцията към главното полицейско управление[9] и хеликоптер[10] за надзор на демаркационната линия.

Що се отнася до надзора на демаркационната линия, през периода на докладване Република Кипър продължи да не желае да предприеме никакви мерки, които биха могли да доведат до това демаркационната линия да се превърне във външна граница. Нямаше обмен на информация с кипърската турска общност.

С оглед на притеснително високия брой нелегални имигранти Комисията смята, че надзорът на демаркационната линия, осъществяван от Република Кипър между пропускателните пунктове съгласно член 3 от РДЛ и от администрацията на суверенната зона съгласно член 2, параграф 5 от РДЛ, трябва да бъде значително засилен. Комисията препоръчва властите на Република Кипър по-специално да предприемат незабавно конкретни стъпки, за да изпълнят задължението си за надзор на демаркационната линия, както е посочено в регламента за демаркационната линия, и с оглед на бъдещето участие на Кипър в Шенгенското пространство. Демаркационната линия не представлява външна граница, но задълженията на Република Кипър за надзор на контролираната от правителството страна на демаркационната линия трябва да бъдат ефективно изпълнявани, като същевременно се сведе до минимум възпрепятстването на контактите между двете общности.

4. Преминаване на стоки

4.1. Стойност на търговията

Съгласно член 8 от Регламент (ЕО) № 1480/2004[11] на Комисията Търговската камара на кипърските турци (наричана по-нататък ТККТ) изготвяше месечен доклад за вида, обема и стойността на стоките, за които е издала придружаващи документи.

В ежемесечни доклади до Комисията властите на Република Кипър също информираха за вида, обема и стойността на стоките, преминали през демаркационната линия. Тези доклади обхващаха стоки, които са влезли в контролираните от правителството зони през пропускателните пунктове Пергамос и Стровиля , намиращи се под контрола на администрацията на СЗ.

Според докладите на ТККТ общата стойност на стоките, за които са издадени придружаващи документи през периода на докладване, възлиза на 5 471 461 EUR, докато стойността на действително търгуваните стоки е била 4 473 408 EUR[12].

В сравнение с предишния период на докладване данните отново сочат повишаване на общата стойност на стоките, преминаващи демаркационната линия. Според докладите, предоставени от властите на Република Кипър, общата търговска стойност на стоките, които действително са преминали демаркационната линия, е нараснала с почти една трета, достигайки 4 473 408 EUR в сравнение с 3 380 805 EUR за предишния период на докладване. Следва да се отбележи обаче, че търговията с картофи представлява почти 30 % от общата стойност на търговията и е основният елемент на увеличението на търговията през демаркационната линия[13].

През януари 2008 г. през демаркационната линия са преминали стоки на стойност над 700 000 EUR. Това е най-високата стойност, отбелязана от влизането в сила на РДЛ. Основната стока са кипърските турски картофи на стойност около 350 000 EUR.

Въпреки че това не попада в приложното поле на РДЛ, може да се отбележи, че търговията от контролираните от правителството зони към северната част на Кипър за периода на докладване е била на стойност 1 015 340 EUR (от които 626 533 EUR за периода между февруари и април 2008 г.) в сравнение с 1 027 688 EUR за предишния период на докладване по данни на Кипърската търговска и индустриална камара. Следователно търговията от контролираните от правителството зони към северната част на Кипър е останала на същото равнище и представлява по-малко от една четвърт от търговията в обратната посока[14].

Кипърската турска общност прилага система на търговия, която по принцип „отразява“ ограниченията на регламента за демаркационната линия. Системата, например, отразява член 6, параграф 1 от РДЛ в смисъл, че стоките в личния багаж на лица, преминаващи демаркационната линия от контролираните от правителството зони към северната част на Кипър, се освобождават от „данък върху оборота“, от „акцизи“ и от „други мита“, при условие че тези продукти нямат търговски характер и общата им стойност не надхвърля 135 EUR. Тази система обаче не винаги се прилага последователно. През есента на 2007 г. например кипърските турци, пазаруващи в контролираните от правителството зони, срещаха сериозни проблеми при внасянето на своите покупки през демаркационната линия, а на кипърските турски производители на картофи бе забранено да внасят семена за картофи, закупени от кипърски гръцки търговци.

4.2. Видове стоки

Данните за видовете търгувани стоки показват ограничен брой нови продукти, преминаващи демаркационната линия в контролираните от правителството зони. Както и през предишния период на докладване, зеленчуците и изделията и мебелите от дърво представляват основните групи търгувани стоки[15].

Търговията през демаркационната линия през периода на докладване бе само за целите на вътрешната търговия на острова, като имаше само три изключения. През май 2007 г. две пратки от мед и скрап от алуминий преминаха демаркационната линия, след което бяха изпратени за Обединеното кралство, а в началото на февруари 2008 г. малка пратка от цитрусови плодове премина демаркационната линия и бе превозена със самолет до Германия, където плодовете бяха изложени на търговски панаир. След пратка на Cyprus Delights (сладкарски изделия) през декември 2005 г. и пратка от скрап от алуминий през април 2007 г. тези пратки са единствените познати случаи, когато стоки са преминали демаркационната линия и след това са били обект на трансакция вътре в Общността с друга държава-членка. Въпреки това се смята, че някои кипърски турски картофи, първоначално предвидени за консумация в Кипър, са били опаковани наново в контролираните от правителството зони и продадени в чужбина.

4.3. Нередности

От май 2007 г. насам е съобщено за десет случая на нередности, при които не е било разрешено стоките да преминат демаркационната линия. Причините за забрана на преминаването включват доставчик, който е отказал да плати съответните мита, продукти, които не отговарят на изискванията за маркировка, зеленчуци, за които е установено, че са негодни за човешка консумация, и непредставяне на задължителните придружаващи документи.

Освен тези нередности, извършени директно на демаркационната линия, назначени от Комисията фитосанитарни експерти установиха фалшифицирани фитосанитарни паспорти за семена за картофи с произход от ЕС. Всички картофи, произведени от тези семена за картофи, бяха впоследствие забранени за търговия с цел да се защитят европейските потребители.

4.4. Положителни развития, свързани с движението на стоки

Необходимо е да бъдат отбелязани няколко положителни развития през периода на докладване, чрез които постепенно се премахнаха някои бариери, използвани за ограничаване на търговията през демаркационната линия. Тези развития включват:

- постоянните срещи на кръглата маса на трите камари (Кипърската търговска и индустриална камара, ТККТ и Индустриалната камара на кипърските турци).

- Cyprus Producer Network, мрежа от кипърски турски и кипърски гръцки производители, създадена с цел засилване на сътрудничеството и предоставяне на техническа помощ, обучение и консултации за улесняване на търговията през демаркационната линия, проведе семинари от двете страни на демаркационната линия и бизнес срещи в различни сектори на производството, започна проучване в двете общности и понастоящем работи върху стартирането на интерактивен уебсайт. Проектът, който се финансира от UNDP-ACT (финансиране от САЩ), е насочен също така към подобряване на сътрудничеството между участващите камари (Индустриалната камара на кипърските турци, ТККТ и Кипърската търговска и индустриална камара).

- През предишни периоди на докладване бяха срещнати трудности по отношение на временното преминаване на стоки. Тези трудности ще бъдат преодолени посредством съответните изменения на РДЛ[16].

- В миналото Комисията получи жалби от кипърски турски търговци за закъснения при освобождаването на стоки, преминаващи демаркационната линия, включително пратки картофи. Властите на Република Кипър взеха мерки във връзка с тези жалби.

- От септември 2007 г. насам над 2 878 тона картофи на стойност повече от 1 318 480 EUR, предназначени (единствено) за консумация в контролираните от правителството зони, са преминали демаркационната линия, без да срещат сериозни препятствия. Администрацията на СЗ постигна практическа договореност с властите на Република Кипър относно извършването на необходимите фитосанитарни проверки. Изглежда, че тази договореност действа удовлетворително.

4.5. Препятствия и трудности пред движението на стоки

Въпреки тези положителни развития все още има някои препятствия пред търговията през демаркационната линия.

Кипърските турски товарни автомобили, по-специално камионите и автобусите, все още не могат да се движат свободно на острова. Република Кипър не приема удостоверенията за техническа изправност на товарните автомобили[17], нито професионалните шофьорски книжки[18], издадени от кипърската турска общност (въпреки че приема удостоверенията за техническа изправност на леките автомобили). Правителството предложи законодателство, целящо да улесни кипърските турски камиони при транспортирането на стоки през демаркационната линия чрез намаляване на ограниченията за кипърските турски професионални шофьорски книжки. Нито по време на предишния си, нито по време на сегашния си мандат парламентът не взе решение по въпроса (който все още не е уреден) след протести на организацията на кипърските гръцки шофьори на камиони. По въпроса за удостоверенията за техническа изправност правителството предложи да упълномощи кипърска турска НПО (KAR-IS) да издава тези удостоверения от негово име. Това предложение не бе прието от кипърската турска общност. Не бе прието и друго предложение на правителството (в сътрудничество с Кипърската търговска и индустриална камара) за оказване на съдействие на кипърските турски шофьори на камиони и автобуси при получаване на нормалните удостоверения за техническа изправност. По-голяма гъвкавост от двете страни на демаркационната линия ще засили икономическото сътрудничество между двете общности.

Кипърските турски търговци продължиха да съобщават за трудности при снабдяването на супермаркети и при рекламирането на свои продукти и услуги в пресата в контролираните от правителството зони. В този контекст е необходимо да се отбележи, че кипърското турско участие на Международния търговски панаир в Кипър постоянно намалява от 53 кипърски турски търговци през 2005 г. на 16 през 2006 г. и едва 3 миналата година. Тази година нямаше никакво кипърско турско участие.

Контрабандата на стоки през демаркационната линия продължава да бъде широко разпространена. Особено трудни за контролиране са няколко неофициални „пропускателни пункта“ в или близо до село Пергамос (разположено отчасти в СЗ и отчасти в северната част на Кипър), използвани от местни жители и земеделски стопани, както и традиционното снабдяване (член 4, параграф 10 от РДЛ) на кипърското турско население в село Пила (разположено в буферната зона). Проблемът с контрабандата на стоки подчертава необходимостта от ефективно наблюдение на демаркационната линия от страна на правителството на Република Кипър, както и от стриктен надзор от страна на администрацията на СЗ на вида и количеството на стоките, които се доставят на кипърското турско население в Пила .

4.6. Улесняване на търговията

За улесняване на търговията с някои продукти са взети следните мерки:

Картофи

През януари 2008 г. Комисията организира заедно с ТККТ семинар, чиято цел бе да се повиши информираността на кипърските турски търговци относно регистрацията на картофи, която се изисква за търговия през демаркационната линия.

Картофите не се обмитяват, но за всеки камион трябва да има доклад за фитосанитарен контрол, издаден от независими фитосанитарни експерти в съответствие с приложение III към Регламент (ЕО) № 1480/2004 на Комисията[19]. За улесняване на търговията с картофи през демаркационната линия Комисията осигури постоянното присъствие на тези експерти за периода на основната реколта (от средата на април до средата на юни). През останалото време експертите са на място за няколко работни дни (досега са изпълнени всички искания на кипърските турци за присъствието на фитосанитарен експерт).

Комисията назначи допълнителни независими фитосанитарни експерти, за да удовлетвори неотдавнашното търсене на техни услуги.

Цитрусови плодове

Малка пратка от цитрусови плодове премина демаркационната линия в началото на февруари 2008 г., като плодовете бяха предназначени за изложение в Германия. Извършената през есента на 2007 г. годишна проверка преди събирането на реколтата, която също бе извършена от назначени от Комисията независими експерти от държавите-членки, потвърди положителните резултати от предишни проверки.

Мед и риба

Както бе посочено по-горе, на 4 май 2007 г. Комисията прие решение относно отмяна на забраните за движение на определени продукти от животински произход на остров Кипър съгласно Регламент № 866/2004 на Съвета и определяне на условия за движението на прясна риба и мед през демаркационната линия[20].

Комисията назначи независими експерти от държавите-членки, които в съответствие с приложения I и II към решението на Комисията провериха кипърски турски риболовни кораби и взеха проби от мед по производствената верига за последващи анализи в специални лаборатории на ЕС.

5. Заключения

Регламентът за демаркационната линия продължава да осигурява стабилна законова рамка за свободното движение на кипърски граждани и други граждани на ЕС, които преминават демаркационната линия през пропускателните пунктове. Откриването на нов пешеходен пропускателен пункт на улица Ledra/Lokmaci в стария град на Никозия допълнително улеснява личните контакти между представителите на двете общности.

Въпреки това, броят на гражданите на трети държави, които незаконно преминават демаркационната линия, продължава да предизвиква сериозно безпокойство. През периода на докладване общият брой на разкритите (или задържаните) нелегални имигранти се е удвоил, достигайки най-високото си равнище. Комисията смята, че надзорът на демаркационната линия между пропускателните пунктове, осъществяван от Република Кипър и от администрацията на Суверенната зона, трябва незабавно да бъде значително засилен. Република Кипър обаче продължава да не желае да предприеме никакви мерки, които биха могли да доведат до това демаркационната линия да се превърне във външна граница.

По отношение на преминаването на стоки през демаркационната линия в сравнение с предишния период на докладване данните сочат значително повишаване на общата стойност на стоките, преминаващи демаркационната линия. Според докладите, предоставени от властите на Република Кипър, общата търговска стойност на стоките, които действително са преминали демаркационната линия, е нараснала с почти една трета, достигайки около 4 473 408 EUR в сравнение с 3 380 805 EUR за предишния период на докладване. Следва да се отбележи обаче, че търговията с картофи представлява почти 30 %.

Цялостната търговия през демаркационната линия продължава да бъде доста ограничена, като една от причините за това е ограниченото приложно поле на регламента. През настоящия период на докладване бяха включени много малко нови продукти. Само в три случая стоки са преминали демаркационната линия и след това са били обект на трансакция вътре в Общността с друга държава-членка.

Отбелязани бяха положителни развития при движението на стоки. Въпреки това, няколко случая, за които бе съобщено, потвърдиха, че все още има много препятствия пред по-нататъшното развитие на търговията през демаркационната линия. Кипърските турски товарни автомобили, по-специално камионите и автобусите, все още не могат да се движат свободно на острова, тъй като решенията за намиране на компромис бяха или отхвърляни, или забавяни от едната или другата общност. Освен това, кипърските турски търговци продължиха да съобщават за трудности при снабдяването на супермаркети и при рекламирането на свои продукти и услуги в пресата в контролираните от правителството зони. Изглежда, че контрабандата на стоки през демаркационната линия продължава да бъде широко разпространена.

Комисията предприе разнообразни мерки за улесняване на търговията през демаркационната линия, по-специално търговията с картофи, цитрусови плодове, мед и риба.

Цялостното заключение е, че регламентът за демаркационната линия продължава да осигурява подходяща основа за разрешаване на преминаването на хора и стоки към контролираните от правителството зони в Република Кипър. Комисията ще продължи да наблюдава прилагането на регламента.

[1] OВ L 161, 30.4.2004 г., стр. 128. Регламент, последно изменен с Регламент (ЕО) № 587/2008 на Съвета (ОВ L 163, 24.6.2008 г., стр. 1).

[2] OВ L 163, 24.6.2008 г., стр. 1. Регламент (ЕО) № 587/2008 на Съвета от 16 юни 2008 година за изменение на Регламент (ЕО) № 866/2004 относно режим съгласно член 2 от Протокол № 10 от Акта за присъединяване във връзка с правила по отношение на стоки, услуги и хора, които преминават през зелената линия в Кипър.

[3] Решение 2007/330/ЕО на Комисията от 4 май 2007 г., ОВ L 123, 12.5.2007 г., стр. 30.

[4] Решение C(2007)4666 на Комисията от 18 октомври.

[5] Според властите на Република Кипър не се съхраняват данни за кипърските гърци, които са се върнали в контролираните от правителството зони, нито за кипърските турци, които са се върнали в северната част на Кипър (вж. приложение VII). Тези данни не включват обаче лицата, преминали през пропускателните пунктове Пергамос и Стровиля, намиращи се под контрола на администрацията на суверенната зона.

[6] Наричана по-нататък СЗ

[7] Вж. приложение VІ.

[8] Вж. приложения VI и VIII.

[9] Патрулирането по демаркационната линия между пропускателните пунктове е било с продължителност общо най-малко по 110 човекочаса на ден, като в него са участвали 241 служители, включително персонал от местната полиция). Не се наблюдава увеличение спрямо предишния период на докладване.

[10] През периода на докладване един хеликоптер е извършил общо 90 часа патрулиране по демаркационната линия.

[11] Регламент (ЕО) № 1480/2004 на Комисията от 10 август 2004 г., ОВ L 272, 20.8.2004 г., стр. 3.

[12] Вж. приложения I, II и III.

[13] Вж. раздел 4.4. по-долу.

[14] Статистическите данни за разходите, направени с кредитни карти, показват, че кипърските турци са изхарчили няколко милиона евро в супермаркетите и други магазини в контролираните от правителството зони.

[15] Вж. приложения IV и V.

[16] Вж. раздел 2 по-горе.

[17] За всички кипърски турски камиони с максимално брутно тегло, надвишаващо 3,5 тона.

[18] За всички кипърски турски камиони с максимално брутно тегло, равно на или надвишаващо 7,5 тона.

[19] Регламент (ЕО) № 1480/2004 на Комисията от 10 август 2004 г., ОВ L 272, 20.8.2004 г., стр. 3.

[20] Решение 2007/330/ЕО на Комисията от 4 май 2007 г., ОВ L 123, 12.5.2007 г., стр. 30.